text: 34 designerstole stjålet fra kro
  18 januar 2018 kl. 13.31
  Nymindegab Kro har fået stjålet næsten alle sine Wegner-stole. 
  Det var et markant anderledes syn, der mødte personalet på Nymindegab Kro, da de mødte ind på arbejde tidligere på ugen. Kroens 40 Wegner Y-stole manglede i restauranten efter en nat med ubudne gæster.
  - Der stod seks af stolene på vores terrasse, så dem har tyvene nok ikke haft plads til, men 34 stole er altså forsvundet, siger Kristoffer Vig fra Nymindegab Kro til TV SYD.
  Stolene er Hans Wegners Y-stole i olieret eg og med sort bast som sæde. Stolene er dog meget nemme at genkende, da Nymindegab Kros logo er brændt ind i stellet.
  - Vi har ikke så mange gæster lige nu, og vi har andre stole på lager, så vi holder ikke stående taffel. Endnu, siger Kristoffer Vig.
  
  